b'\n_START_ARTICLE_\nEtiopijos imperatorius\n_START_PARAGRAPH_\nEtiopijos imperatorius, dar vadinamas Negus\xc5\xb3 negusas (gez. \xe1\x8a\x95\xe1\x8c\x89\xe1\x88\xa0 \xe1\x8a\x90\xe1\x8c\x88\xe1\x88\xa5\xe1\x89\xb5 = n\xc9\x99gus\xc3\xa4 n\xc3\xa4g\xc3\xa4st) buvo Etiopijos monarchas ir valstyb\xc4\x97s vadovas. Kartais jis neteisingai tituluojamas negusu, nors tai i\xc5\xa1 ties\xc5\xb3 buvo \xc5\xbeemesnis titulas, tolygus karaliui._NEWLINE_Paskutinis imperatorius buvo Haile Selasie, kuris mir\xc4\x97 po 1974\xc2\xa0m. perversmo, at\xc4\x97jus \xc4\xaf vald\xc5\xbei\xc4\x85 Dergo re\xc5\xbeimui.\n_START_SECTION_\nKilm\xc4\x97, legendos\n_START_PARAGRAPH_\nAnot legend\xc5\xb3, Imperatori\xc5\xb3 dinastija kilo i\xc5\xa1 Saliamono s\xc5\xabnaus Meneliko I, kurio motina buvo Saabos karalien\xc4\x97 (Makeda). Pasakojama, kad apie 950 m. pr. m. e. \xc5\xa1is imperatorius buvo pasi\xc5\xb3stas Saliamono valdyti \xc5\xa1i\xc5\xb3 kra\xc5\xa1t\xc5\xb3 ir kaip \xc5\xbeenkl\xc4\x85 atsive\xc5\xbe\xc4\x97 Sandoros skryni\xc4\x85, kuri iki \xc5\xa1iol saugoma vienoje Aksumo \xc5\xa1ventykloje. Menelikas prad\xc4\x97jo taip vadinam\xc4\x85j\xc4\x85 Saliamonid\xc5\xb3 dinastij\xc4\x85, kurios atstovai su \xc5\xbeymiomis pertraukomis vald\xc4\x97 iki 1974\xc2\xa0m.\n_START_SECTION_\nImperatorius\n_START_PARAGRAPH_\nImperatoriaus titulas gezo kalba rei\xc5\xa1kia \xe2\x80\x9eKarali\xc5\xb3 karalius\xe2\x80\x9c. Tokia daryba yra b\xc5\xabdinga daugeliui Senov\xc4\x97s Ryt\xc5\xb3 taut\xc5\xb3, pradedant Mesopotamija (pvz., Senov\xc4\x97s Persijos imperatoriai vadinosi \xc5\xa1achin\xc5\xa1achais, kas irgi rei\xc5\xa1kia t\xc4\x85 pat\xc4\xaf). Sp\xc4\x97jama, kad Etiopijoje terminas pirm\xc4\x85 kart\xc4\x85 panaudotas apie III a. pr. m. e., istorinio Aksumo imperijos valdovo Sembrouthes._NEWLINE_Pilnas titulas skamb\xc4\x97jo Atse (imperatorius), Neguse Negest (karali\xc5\xb3 karalius), Seyoume Igziabeher (Dievo i\xc5\xa1rinktasis).\n_START_SECTION_\nImperatoriaus sutuoktin\xc4\x97\n_START_PARAGRAPH_\nNuo senov\xc4\x97s imperatorius tur\xc4\x97jo sutuoktin\xc4\x99, tituluojam\xc4\x85 atege, t. y. \xe2\x80\x9eimperatorien\xc4\x97\xe2\x80\x9c. Vienintel\xc4\x97 Etiopijos istorijoje vald\xc5\xbeiusi moteris imperator\xc4\x97 buvo Zauditu, kuri titulavosi n\xc9\x99g\xc9\x99st\xc3\xa4 n\xc3\xa4g\xc3\xa4st, t. y. \xe2\x80\x9eKarali\xc5\xb3 karalien\xc4\x97\xe2\x80\x9c.'